Diari Oficial de la Generalitat Valenciana


Sumari del DOGV 2523, del 06-06-1995 (1995/834970)

ORDRE de 31 de maig de 1995, de la Conselleria de Sanitat i Consum, per la qual defineix les unitats de gestió de les àrees de salut.
-------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/05/31/(1)/dof/vci/html**

### Dades del document

Número de DOGV
:   2523

Data del DOGV
:   06-06-1995

Secció del DOGV
:   DISPOSICIONS GENERALS

Número del document
:   1995/834970


Data del document
:   31-05-1995

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

ORDRE de 31 de maig de 1995, de la Conselleria de Sanitat i Consum, per la qual defineix les unitats de gestió de les àrees de salut.   
La Llei 14/1986, de 25 d'abril, General de Sanitat, estableix el principi general de descentralització administrativa en la gestió del sistema sanitari. Aquesta concepció s'articula, d'una banda, a l'entorn de la progressiva assumpció de les competències en matèria sanitària per part de les comunitats autònomes i, d'una altra, de l'organització, dins les comunitats, en àrees de salut.  
Les àrees de salut es constitueixen així en les peces bàsiques dels serveis de salut de les comunitats autònomes, organitzades de manera que siga possible oferir-hi totes les prestacions del sistema sanitari. Les àrees es distribueixen de forma desconcentrada en demarcacions territorials delimitades, tenint en compte factors de diversa mena, però sobretot responent a la idea de proximitat dels serveis als usuaris i de gestió descentralitzada i participativa.  
D'altra banda, la Llei de la Generalitat Valenciana 8/1987, de 4 de desembre, del Servei Valencià de Salut, estableix que les àrees de salut són demarcacions territorials i de població claus en el desenvolupament de les prestacions del servei sanitari.  
La Llei de la Generalitat Valenciana 6/1993, de 31 de desembre, de Pressupostos de la Generalitat Valenciana per a l'exercici 1994, introdueix canvis significatius en l'organització del Servei Valencià de Salut, mantenint tanmateix la plena vigència de les àrees de salut com a fórmula d'organització territorial.  
Després d'haver-se aprovat, mitjançant l'ordre de 27 de desembre de 1993, de la Conselleria de Sanitat i Consum, el Mapa Sanitari de la Comunitat Valenciana, que delimita les àrees de salut, la disposició final primera del Decret 37/1994, de 21 de febrer, del Govern Valencià, pel qual aprova el Reglament Orgànic i Funcional de la Conselleria de Sanitat i Consum, faculta el seu conseller per a la creació de les unitats de gestió de les àrees de salut.  
Aquestes unitats de gestió podran agrupar la gestió de més d'una àrea de salut per acostar la gestió als ciutadans, fomentar la participació de la comunitat i mantenir un alt nivell de qualitat en l'atenció a l'usuari.  
Els canvis organitzatius en l'estructura de la gestió de l'àrea de salut es fan ressò d'una terminologia més actual que implica un canvi qualitatiu en l'orientació dels serveis sanitaris.  
D'aquesta manera, es parla de direcció d'atenció primària i especialitzada, entenent que comprenen sols els aspectes purament assistencials, sinó també els de promoció de la salut, prevenció de la malaltia i rehabilitació i reinserció social.  
En línia amb la consolidació d'un nou concepte de salut pública, s'anomena direcció de salut pública la responsable de la gestió de les activitats que són competència de la direcció general homònima, en l'àmbit de la unitat de gestió.  
Per tot això, fent ús de les atribucions que em confereix l'article 35, apartat e), de la Llei 5/1983, de 30 de desembre, del Govern Valencià, i després de l'informe favorable del Consell de Salut de la Comunitat Valenciana,  
ORDENE:  
Article primer  
Es defineixen les unitats de gestió de les àrees de salut com a unitats de descentralització de la Conselleria de Sanitat i Consum. Aquestes unitats de gestió dependran orgànicament del conseller de Sanitat i Consum i funcionalment de la resta dels òrgans directius de la Conselleria de Sanitat i Consum en les matèries pròpies de les seues competències.  
Article segon  
L'àmbit territorial bàsic de les unitats de gestió el constitueixen les àrees de salut, tal com queden delimitades per l'Ordre de 27 de desembre de 1993, de la Conselleria de Sanitat i Consum, per la qual s'aprova el Mapa Sanitari de la Comunitat Valenciana.  
Les àrees de salut agruparan els seus òrgans de gestió en unitats de gestió seguint criteris demogràfics, de continuïtat geogràfica i de màxima eficiència en els serveis, de la manera que determinarà la Conselleria de Sanitat i Consum, després de l'informe dels consells de direcció i de salut de les àrees que corresponguen.  
Article tercer  
Les àrees de salut mantindran la seua pròpia identitat respecte a la unitat de gestió, fent les activitats que expressament els encomana l'article quinze de la Llei de la Generalitat Valenciana 8/1987, de 4 de desembre, del Servei Valencià de Salut.  
Article quart  
Cada àrea de salut tindrà els següents òrgans:  
a) el consell de salut de l'àrea  
b) el consell de direcció de l'àrea  
c) el gerent de l'àrea  
Article cinquè  
1. Els consells de salut de les àrees de salut són òrgans col·legiats de participació comunitària per a la consulta i el seguiment de la gestió.  
2. Les funcions de cada consell de salut seran les que recull l'article 17.2 de la Llei de la Generalitat Valenciana 8/1987, de 4 de desembre, del Servei Valencià de Salut.  
Article sisè  
El consell de salut de cada àrea estarà constituït per:  
a) Sis vocals representants dels municipis de l'àrea, designats a través de la Federació Valenciana de Municipis i Províncies.  
b) Dos vocals representants dels usuaris, designats per les federacions d'associacions de veïns de l'àrea.  
c) Dos vocals representants dels consumidors, designats per les associacions de consumidors i usuaris de l'àrea que figuren inscrites en el Registre Públic d'Associacions de Consumidors i Usuaris de la Conselleria de Sanitat i Consum.  
d) Tres vocals representants designats amb criteris de proporcionalitat per les organitzacions sindicals més representatives a nivell estatal i de la comunitat autònoma, d'acord amb el que preveu el títol III de la Llei Orgànica de Llibertat Sindical per a fer efectiva la representació institucional recollida en l'article 6.3.a).  
e) Tres vocals designats per les organitzacions empresarials més representatives a nivell estatal o de comunitat autònoma, d'acord amb la disposició addicional sisena de l'Estatut dels Treballadors.  
f) Quatre vocals en representació de l'administració sanitària de l'àrea de salut, designats pel conseller de Sanitat i Consum.  
Article setè  
1. Cada consell de salut elaborarà i aprovarà un reglament propi per majoria de dos terços dels seus membres.  
2. Les despeses de funcionament de cada consell de salut seran amb càrrec al pressupost de la pròpia àrea de salut.  
Article vuitè  
1. Correspon als consells de direcció de cada àrea formular les directrius en política de salut i controlar la gestió de l'àrea, dins de les normes i els programes generals establerts per la Conselleria de Sanitat i Consum.  
2. Les funcions de cada consell de direcció seran les recollides en l'article 18.3 de la Llei de la Generalitat Valenciana 8/1987, de 4 de desembre, del Servei Valencià de Salut.  
Article novè  
Cada consell de direcció estarà format per:  
a) Nou vocals designats per la Conselleria de Sanitat i Consum.  
b) Cinc vocals en representació de les corporacions locals, associacions de consumidors i usuaris, associacions de veïns, organitzacions empresarials i sindicals de l'àrea.  
c) Un vocal en representació del personal sanitari de l'àrea de salut.  
Article deu  
1. Cada consell de direcció elaborarà i aprovarà un reglament propi per majoria de dos terços dels seus membres.  
2. Les despeses de funcionament de cada consell seran amb càrrec al pressupost de la pròpia àrea de salut.  
Article onze  
1. El gerent, òrgan de gestió de l'àrea de salut, serà l'encarregat de l'execució de les directrius establertes pel consell de direcció, de les pròpies del pla de salut de l'àrea i de les normes corresponents a l'administració autonòmica i de l'estat. També presentarà els avantprojectes del pla de salut i les seues adaptacions anuals i el projecte de memòria anual de l'àrea de salut.  
2. També durà a terme les funcions atribuïdes als directors gerents dels districtes sanitaris que es recullen en l'article 10.2 del Decret 174/1992, de 26 d'octubre, del Govern Valencià, pel qual aprova l'estructura, l'organització i el funcionament de l'atenció especialitzada del Servei Valencià de Salut.  
Article dotze  
La unitat de gestió de les àrees de salut tindrà al capdavant un gerent que acumularà les funcions que corresponen als gerents de les àrees de salut que s'agrupen en la unitat de gestió, sense que siga procedent l'acumulació de les retribucions corresponents a diferents llocs de treball.  
Article tretze  
El gerent té al seu càrrec les activitats dels serveis sanitaris i administratius de la unitat de gestió, així com les que se li determinen, i que es despleguen en les àrees de salut a què afecta la unitat de gestió. Per a això dirigirà i coordinarà les diferents unitats de la unitat de gestió.  
Article catorze  
1. La unitat de gestió de les àrees s'estructura en les següents unitats:  
a) secretaria  
b) direcció de gestió administrativa  
c) direccions d'àmbit sanitari existents en les àrees de salut que constitueixen la unitat de gestió  
2. En les unitats de gestió en què, per la seua complexitat, calga, hi haurà una direcció de serveis sanitaris, adjunta a la gerència, per a coordinar les direccions d'àmbit sanitari existents en les àrees de salut que constitueixen la unitat de gestió.  
Article quinze  
La secretaria de la unitat de gestió, com a suport del gerent, té al seu càrrec la gestió dels programes d'inspecció, atenció a l'usuari, prestacions farmacèutiques, prestacions complementàries, afiliació i validació, concerts i gestió de sistemes d'informació, així com les que se'ls determinen, i que es despleguen en les àrees de salut a què es refereix la unitat de gestió.  
Article setze  
1. La direcció de gestió administrativa té al seu càrrec la tramitació de les qüestions referents a la gestió econòmica i pressupostària, personal, registre general i arxiu, així com les que es determinen i que es despleguen en les àrees de salut les unitats gestores de les quals s'agrupen.  
2. També durà a terme les funcions atribuïdes als directors de gestió administrativa dels districtes sanitaris que es recullen en article 18.2 del Decret 174/1992, de 26 d'octubre, del Govern Valencià, pel qual aprova l'estructura, l'organització i el funcionament de l'atenció especialitzada del Servei Valencià de Salut.  
Article disset  
La direcció d'atenció primària té al seu càrrec la gestió, dins del seu àmbit geogràfic, de les diferents activitats i programes d'atenció primària.  
S'organitza en direcció/ons, sotsdirecció/ons d'atenció primària. Una d'aquestes direccions serà necessàriament d'infermeria i en dependran funcionalment el personal i les activitats pròpies d'infermeria.  
Article divuit  
La direcció d'atenció especialitzada durà a terme les funcions atribuïdes als directors mèdics dels districtes sanitaris que es recullen en article 13.2 del Decret 174/1992, de 26 d'octubre, del Govern Valencià, pel qual aprova l'estructura, l'organització i el funcionament de l'atenció especialitzada del Servei Valencià de Salut.  
Article dinou  
La direcció de salut pública té al seu càrrec la gestió de les diferents activitats i programes de salut pública que es desenvolupen en l'àmbit geogràfic que es determine en cada unitat de gestió.  
Article vint  
La direcció d'infermeria durà a terme les funcions atribuïdes a la direcció d'infermeria del districte sanitari que es recullen en l'article 16.2 del Decret 174/1992, de 26 d'octubre, del Govern Valencià, pel qual aprova l'estructura, l'organització i el funcionament de l'atenció especialitzada del Servei Valencià de Salut. En dependran funcionalment el personal i les activitats pròpies de la infermeria que es despleguen en l'àmbit que es determine en cada unitat de gestió.  
Article vint-i-u  
1. El gerent de la unitat de gestió serà nomenat i cessarà per ordre del conseller de Sanitat i Consum, a proposta dels consells de direcció de les àrees de salut, després de convocatòria pública, pel procediment de lliure designació.  
El nomenament es realitzarà per un període de tres anys després de la qual s'efectuarà una avaluació de la seua gestió. Avaluada la seua activitat, es procedirà a la proposta de confirmació o cessament en funció del resultat d'aquesta.  
2. Les persones proposades han de tenir els següents requisits mínims:  
a) Titulació superior universitària.  
b) Capacitat i experiència adequades per a exercir el càrrec.  
c) No estar inhabilitades per a l'exercici de funcions públiques, professionals o de la Seguretat Social.  
d) Tenir la condició de funcionàries de carrera, de personal estatutari de la Seguretat Social amb plaça en propietat o de personal laboral fix al servei de la Generalitat Valenciana. Excepcionalment hi podrà participar el personal no vinculat a l'administració, sempre que complisca els altres requisits establerts.  
3. Quan la persona seleccionada tinga la condició funcionarial o estatutària quedarà en la situació administrativa que corresponga. Si no la té, subscriurà amb la Conselleria de Sanitat i Consum un contracte laboral especial d'alta direcció de caràcter temporal.  
4. Els càrrecs directius de la unitat de gestió seran designats mitjançant convocatòria pública, pel sistema de lliure designació, entre les persones que tinguen els requisits exposats en els apartats dos i tres del present article.  
Article vint-i-dos  
Cadascuna de les àrees de salut actuarà com a centre de despesa únic, establint-se la vinculació dels crèdits de la forma que s'especifica en l'article 47.1 de la Llei 6/1993, de 31 de desembre, de Pressupostos de la Generalitat Valenciana per a l'exercici 1994, i en les successives lleis de pressupostos de la Generalitat Valenciana que li siguen d'aplicació.  
DISPOSICIó FINAL  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 31 de maig de 1995  
El conseller de Sanitat i Consum,  
JOAQUíN COLOMER SALA


Còpia Permalink ELI